Den tidligere AaB’er Magnus Christensen har fundet ny klub. Hans kontrakt med AaB udløb 30. juni, og den nordjyske midtbanespiller fortsætter karrieren i Norge. Det skriver Kanal Frederikshavn . Magnus Christensen har skrevet en tre-årig kontrakt med den norske eliteserie-klub FK Haugesund. Magnus Christensen kommer fra Frederikshavn. Her spillede han i Bangsbo Freja til han var 14 år, og de seneste 10 år har han spillet for AaB 150 kampe for klubben. - Jeg vil gerne have luftforandring og et andet syn på mig efter mange år i den samme klub. Jeg tror, det er sundt at skulle genopfinde sig selv lidt engang imellem, så man ikke kører i den samme rille, udtaler Magnus Christensen til Kanal Frederikshavn. En "hårdtarbejdende løbemaskine" Andre klubber var inde i billedet, men "Haugesund ville mig mest, så derfor blev det dem", forklarer midtbanespilleren, som debuterede for AaB i 2016 og altså nåede 150 kampe i den rød- og hvidstribede trøje. Den norske klubs sportslige leder, Eirik Opedal, oplyser til klubbens hjemmeside, at FK Haugesund allerede i 2019 forsøgte at få Magnus Christensens underskrift. - Vi har siden flere gange været i kontakt med Aalborg, men først nu er det lykkedes os. Vi er meget glade for, at han valgte os i konkurrence med flere danske klubber, siger Eirik Opedal, der beskriver frederikshavneren som en "hårdtarbejdende løbemaskine". Haugesund ligger lidt nord for Stavanger på Norges vestkyst. FK Haugesund ligger lige over nedrykningsstregen i Eliteserien. Søndag aften spillede holdet hjemme mod Ham-Kam, der trænes af danskeren Jakob Michelsen. Kampen endte 1-1. Haugesund havde fire danskere i startopstillingen: Anders Bærtelsen, Søren Reese, Peter Therkildsen og Julius Eksesen.

Referat:
Frederikshavneren Magnus Christensen har skrevet en tre-årig kontrakt med den norske eliteserie-klub FK Haugesund